Pasar Payang

Pasar Payang atau Pasar Besar Kedai Payang (kemungkinan asalnya dari nama perahu payang sejenis perahu nelayan yang memasarkan hasil tangkapan mereka di pasar, ataupun loghat Terengganu untuk Kedai Tempayan) merujuk kepada pasar besar di Kuala Terengganu. Ia merupakan tempat perniagaan tradisional yang popular dikalangan pelancong ke Terengganu.

Pasar Payang terdiri daripada bangunan kompleks 2 tingkat. Di bahagian bawahnya terdapat gerai basah dan gerai menjual pelbagai kuih-muih traditional negeri Terengganu. Di bahagian atas terdapat pelbagai kedai menjual pelbagai barangan. Ia terletak berhampiran dengan jeti Shabandar dan merupakan tempat persinggahan pelancong yang hendak menaiki bot ke pulau-pulau berhampiran.

Pasar Kedai Payang terletak di bandar Kuala Terengganu, Terengganu betul-betul mengadap Laut China Selatan. Ia merupakan tumpuan para pelancong yang datang ke Kuala Terengganu. Bangunan pasar ini dua tingkat terbahagi kepada dua jenis barang utama. Bahagian bawah menjual barangan dapur termasuk ikan, sayur-sayuran dan kuih-muih tradisional. Sementara tingkat atas terkenal sebagai menjual pakaian terutama batik Terengganu, sutera, kain broket dan songket tenunan Melayu.

Bazar Warisan pula terletak di sebelah pasar payang ini. Kompleks Stesen Bas Majlis Bandaraya Kuala Terengganu (MBKT) dan premis perniagaan yang berdekatan menyebabkan persekitarannya sesak terutama pada hari Sabtu dan Ahad.

Sejarah
Nama Pasar Payang diambil sempena 'perahu payang' yang sering digunakan nelayan sejak awal proses perdagangan di negeri itu, Pada tahun 1964, ia dibangunkan sebagai sebuah pasar, bagi menempatkan peniaga-peniaga dari Pasar Besar Tanjung yang dirobohkan. Pada awalnya ia hanyalah gerai berasaskan kayu sebelum dinaik tarafkan pada 1968. Pasar Payang telah dirasmikan oleh Sultan Terengganu ke-16, yang ketika itu juga merupakan Yang di-Pertuan Agong ke-4 iaitu Almarhum Sultan Ismail Nasiruddin Shah pada 31 Ogos 1968. Pada tahun 2019, bangunan lama Pasar Payang dirobohkan, untuk digantikan dengan pasar yang baru.

Kebersihan
Pada 21 Januari 2010, Menteri Besar Terengganu, Datuk Ahmad Said menyatakan kebersihan Pasar Payang kotor, tidak sesuai dengan imej Terengganu sebagai Bandaraya Warisan Pesisir Pantai. Majlis Bandaraya Kuala Terengganu patut memantau peniaga dan orang ramai yang membuang sampah. Keadaan Pasar Payang yang sudah usang itu mengundang rungutan orang ramai. Sehubung dengan itu, pada 2016 kerajaan telah memperuntukkan sejumlah RM78 juta bagi membaiki infrastruktur di Pasar Besar Kedai Payang. Dengan baik-pulih itu, Pasar Besar Kedai Payang kini (2018) menampilkan wajah baru yang lebih ceria dan moden.

Rujukan

Pautan luar 
 Pasar Besar Kedai Payang baharu siap 2018
 Pasar Payang, Terengganu, tourism.gov 
 Pasar Besar Kedai Payang, Blog 
  Pasar Besar Kedai Payang

Bangunan dan struktur di Terengganu
Pelancongan di Terengganu